จ้างที่ปรึกษากองทุนภัยพิบัติ
&#8216;คปภ.&#8217;ให้ 2 ที่ปรึกษาดูประกันภัยต่อเล็งทบทวนเบี้ยเงื่อนไขให้เหมาะสม
28 ก.พ. 2556

‘คปภ.’ให้ 2 ที่ปรึกษาดูประกันภัยต่อเล็งทบทวนเบี้ยเงื่อนไขให้เหมาะสม
คปภ.จ้าง 2 บริษัทต่างชาติ เป็นที่ปรึกษากองทุนประกันภัยพิบัติ 
คณะรัฐมนตรี (ครม.) มีมติรับทราบความคืบหน้าการดำเนินงานของกองทุนส่งเสริมการประกันภัยพิบัติ ของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ซึ่งคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ได้เสนอให้ ครม.รับทราบ 
คปภ.ระบุว่า ได้จัดจ้างบริษัทที่ปรึกษา (นายหน้า) ประกันภัยต่อ 2 แห่ง คือ Aon (Aon Benfield) และบริษัท Marsh (Guy Carpenter) เป็นที่ปรึกษาพิจารณาแนวทางการทำประกันภัยต่อของกองทุนประกันภัยพิบัติ ซึ่งจะมีการลงนามในสัญญาการทำประกันภัยต่อให้แล้วเสร็จในเดือน มี.ค. 2556 
ทั้งนี้ คปภ.ยังรายงานว่า ระหว่างวันที่ 28 มี.ค. 2555-7 ม.ค. 2556 บริษัทประกันภัย 52 บริษัท ได้มีการขายกรมธรรม์ประกันภัยพิบัติ 5.91 แสนฉบับ ทุนประกันภัยพิบัติ 6.29 หมื่นล้านบาท เบี้ยประกันภัยรวม 450 ล้านบาท โดยกลุ่มบ้านและที่อยู่อาศัยมีสัดส่วน 91% กลุ่มเอสเอ็มอี 8% และอุตสาหกรรม 1% 
ขณะที่กลุ่มอุตสาหกรรมมีสัดส่วนเบี้ยประกันภัยสูงสุด คือ 43% รองลงมาเป็นบ้านและที่อยู่อาศัย 37% และเอสเอ็มอี 20% ส่วนสัดส่วนทุนเอาประกัน พบว่ากลุ่มบ้านและที่อยู่อาศัยมี 55% อุตสาหกรรม 30% และเอสเอ็มอี 15%
ก่อนหน้านี้ นายประเวช องอาจสิทธิกุล คณะกรรมการบริหารกองทุนส่งเสริมการประกันภัยพิบัติ ระบุว่า จะทบทวนราคาเบี้ยประกันภัยเงื่อนไขความคุ้มครองอีกครั้งวันที่ 28 มี.ค. 2556 ในโอกาสที่กองทุนฯ จะมีอายุครบ 1 ปี 
การทบทวนเบี้ยประกันก็เพื่อให้สอดคล้องกับภาวะตึงตัวด้านการรับประกันภัยต่อเริ่มกลับเข้าสู่ภาวะปกติ จากการที่มีแผนบริหารจัดการน้ำอย่างเป็นรูปธรรม ด้วยงบประมาณ 3.5 แสนล้านบาท และภาคเอกชนก็มีการทำแนวป้องกันเต็มที่
ทั้งนี้ อาจให้เงื่อนไขความคุ้มครองมากกว่า เช่น อาจจะเพิ่มความคุ้มครองขึ้น เพราะขณะนี้มีบริษัทประกันภัยต่อเข้ามาเยอะแล้ว ทางบริษัทประกันภัยไทยสามารถที่จะติดต่อกับทางประกันภัยต่อได้โดยตรง ในเงื่อนไขที่ผ่อนคลายมากขึ้น หลังจากที่มีโครงการบริหารจัดการน้ำออกมา 
ปัจจุบันทางบริษัทประกันภัยมีการขายความคุ้มครองน้ำท่วมวงเงินคุ้มครองประมาณ 7 หมื่นล้านบาท มีการส่งประกันภัยต่อมาที่กองทุนฯ 5 หมื่นล้านบาท รับความเสี่ยงไว้เอง 2 หมื่นล้านบาท ซึ่งคาดว่าวงเงินการส่งประกันภัยต่อมาที่กองทุนฯ จะลดลงเมื่อกรมธรรม์ครบ 1 ปี เพราะคาดว่าทางบริษัทประกันภัยจะรับความเสี่ยงไว้เองเพิ่มขึ้น และประชาชนที่เคยซื้อประกันภัยพิบัติไว้จะต่อสัญญาประกันภัยมากน้อยแค่ไหนอย่างไรก็ตาม ทางกองทุนฯ จะยังทำหน้าที่ต่อไป ซึ่งทางที่ปรึกษาจัดทำประกันภัยต่อ ได้ให้กองทุนฯ รอดูสถานการณ์ต่อไปอีกประมาณสิ้นเดือน เม.ย.เพื่อมาทบทวนว่าถึงเวลาที่จะต้องซื้อประกันภัยต่อหรือยัง จากปัจจุบันที่กองทุนฯ รับความเสี่ยงไว้เอง
"จากการออกไปสำรวจความเห็นประชาชน แล้วเขาไม่รู้จักกองทุนฯ ไม่ใช่เรื่องแปลกเพราะเราไม่ได้รับประกันจากประชาชนโดยตรง คนที่ไปขายและไปเจอกับประชาชนคือบริษัทประกันภัย" นายประเวช กล่าว
ทั้งนี้ ปัจจุบันประกันภัยพิบัติ บ้านที่อยู่อาศัยคิดที่ 0.5% ของวงเงินความคุ้มครองหรือ ทุนประกันภัยไม่เกิน 1 แสนบาทเอสเอ็มอีคิดที่ 1% ของทุนประกัน และอุตสาหกรรมคิดที่ 1.25% ของทุนประกันภัย โดยจะให้ความคุ้มครองภัยพิบัติไม่เกิน 30% ของวงเงินประกันภัยทรัพย์สิน